Движение „Да, България“

Движение „Да, България“ е дясноцентристка либерална политическа партия, учредена на 7 януари 2017 г. Главните цели на партията са съдебна реформа и демонтиране на корупционния модел.
Христо Иванов, бивш министър на правосъдието в служебното правителство на Георги Близнашки, наследен във второто правителство на Бойко Борисов, обявява на 9 декември 2016 г. своя политически проект, който впоследствие прераства в политическа партия Движение „Да, България“. Учредители са 77 души, начело с Христо Иванов, Кристиан Таков, Мануела Малеева и популярни имена от различни сфери на обществения живот.
Партията е учредена формално на 7 януари 2017 г. Учредители на партията са 1235 души при очаквани 800 и необходими 500.
Демонтиране на корупционния модел на управление на страната, реформиране на правоохранителната система и установяване върховенство на закона.
Думата „да“, изписана с главни букви, поставена в кръг, и непосредствено до нея думата България, завършваща с удивителен знак. Над думата България е изписана думата „движение“ с главни букви. Цветовото съчетание при изобразяване на символите е светлозелено и лилаво.
Христо Иванов – Председател
13 членове: Антоанета Цонева, Атанас Славов, Божидар Божанов, Бойко Димитров, Веселина Александрова, Елена Церовска, Златко Куртев, Ивайло Мирчев, Константин Павлов, Надежда Йорданова, Стела Николова, Христо Иванов, Яна Тодоранова.
На 18 ноември 2017 г. „Да, България“, ДСБ, „Зелените“, ДЕОС и БЗНС обявяват заедно инициативата Български манифест за Европа.
Платформата е надпартийна, като целта ѝ е да бъдат обединени активни личности, които да отстояват пълноценния европейски път на страната ни. Да се върне „усещането за посока“ на българското общество.
На 12 април 2018 година „Да, България“, заедно с „Демократи за силна България“ (ДСБ) и „Зелените“ (преименувани малко по-късно на „Зелено движение“), става съучредител на дясно-центристкото обединение „Демократична България“. Трите партии се обединяват след като няколко месеца водят разговори за сътрудничество на следващите избори.
След опит партията да бъде спряна от участие в предсрочните парламентарни избори на 26 март 2017 г. чрез жалби, Движение „Да, България“ решава да се коалира със „Зелените“ и ДЕОС, за да участва в изборите. За целта е необходима изцяло нова подписка с поне 2500 валидни подписа. За един ден партията успява да събере 20 хиляди, така че става възможно регистрирането на Коалиция Движение „Да, България“, в която влизат „Зелените“, ДЕОС и кандидати от ПП „Да, България“.
Коалицията получава 101 177 действителни гласа или 2,96% от гласувалите, поради което не влиза в XLIV народно събрание. От тези гласове 46 273 или 45,7% са подадени в София и 11 413 или 11,3% в чужбина, тоест общо 57% от подкрепилите я са в столицата или зад граница. В останалите избирателни райони в България резултатите ѝ варират между 282 гласа или 0,33% в Кърджали, 325 гласа или 0,54% в Търговище, 450 гласа или 0,75% в Разград (три най-ниски процентни резултата) и 2281 гласа или 1,94% в София област, 5596 гласа или 2,66% във Варна, 6714 гласа или 4,26% в Пловдив град (три най-високи процентни резултата).
Изборите за Европейски парламент се провеждат на 26 май 2019 г. На тях „Да, България“ се явява като част от Обединение Демократична България, в което участват още „Демократи за силна България“ и „Зелено движение“.
Кандидатите на „Да, България“ за кандидатската листа на Обединение „Демократична България“ в изборите за Европейски парламент са избрани между 4 и 10 февруари 2019 г. на предварителни вътрешни избори.
Вътрешните избори са проведени чрез електронно дистанционно гласуване – първото електронно гласуване в България, и по пощата, след регистрация. В гласуването участват 5896 души.
Резултати от гласуването за кандидатска листа на „Да, България“:
На 27 октомври 2019 г. се провеждат местни избори в Република България. След балотаж на 3 ноември 2019 г. кандидат-кметовете на „Демократична България“ печелят в 8 района в София: „Лозенец“, „Оборище“, „Красно село“, „Слатина“, „Овча купел“, „Триадица“, „Средец“ и „Студентски“.
Политическа партия „Зелено движение“, ПП „Демократи за силна България“ и ПП Движение „Да, България“ обявява своята политическа подкрепа за кандидатурата на съдия Лозан Панов за президент на република България.